b"\n_START_ARTICLE_\nCa l'Escarr\xc3\xa0 (l'Arbo\xc3\xa7)\n_START_SECTION_\nMajor, 41\n_START_PARAGRAPH_\n\xc3\x89s un edifici de quatre plantes separades per cornises. Els baixos presenten una gran portalada d'arc de mig punt emmarcada per dues pilastres adossades, de les quals arrenquen dues m\xc3\xa8nsules que, junt amb la col\xc2\xb7locada a la clau de volta, sostenen la tribuna del pis superior. A la clau podem veure les inicials J.E i a un costat la data de 1903. La planta noble consta d'una gran tribuna amb columnetes de pedra de capitell j\xc3\xb2nic col\xc2\xb7locades damunt d'una barana de pedra que presenta una decoraci\xc3\xb3 vegetal. La segona planta t\xc3\xa9 tamb\xc3\xa9 una tribuna del mateix tipus, per\xc3\xb2 en lloc de columnetes t\xc3\xa9 pilastres. La tercera planta t\xc3\xa9 una galeria amb barana de pedra decorada mitjan\xc3\xa7ant elements geom\xc3\xa8trics i vegetals. Un grup de m\xc3\xa8nsules sostenen una sobresortida cornisa, damunt la qual hi ha una barana rematada per pinacles. Tota la fa\xc3\xa7ana \xc3\xa9s decorada amb carreus regulars. Al terrat de la casa hom pot veure una torratxa de vuit cares acabades amb punxa._NEWLINE_El carrer Major ha estat sempre carrer de metges i apotecaris. L'edifici analitzat fou propietat del Doctor Escarr\xc3\xa0 i fou constru\xc3\xaft el 1903. Cap als anys quaranta hi pass\xc3\xa0 a residir el Sr. Pau Sicart, conegut compositor de sardanes de la comarca. Durant els anys 70 del s. XX, l'edifici fou modificat i s'hi constru\xc3\xafren 3 pisos. Actualment \xc3\xa9s propietat de N\xc3\xbaria Gir\xc3\xb3 Escarr\xc3\xa0, n\xc3\xa9ta del Doctor Escarr\xc3\xa0, que hi viu des de l'any 1986, ocupant les plantes 2\xc2\xaa i 3\xc2\xaa. A la 1\xc2\xaa planta hi ha un acollidor apartament tur\xc3\xadstic, amb la llic\xc3\xa8ncia HUTT-005919 (http://cal-escarra-larboc.blogspot.com.es/).\n_START_SECTION_\nJuss\xc3\xa0, 5\n_START_PARAGRAPH_\nEdifici de quatre plantes separades per cornises. Els baixos consten d'una porta d'arc rebaixat i d'una finestra quadrada a cada banda. La planta principal t\xc3\xa9 al mig un gran balc\xc3\xb3 amb barana de ferro forjat i una porta balconera, a cada costat del qual podem veure una porta balconera amb barana de ferro forjat. A la llinda del balc\xc3\xb3 s'observa la data de 1881. La segona planta presenta, com la principal, un balc\xc3\xb3 i dues portes balconeres, per\xc3\xb2 tot de dimensions m\xc3\xa9s redu\xc3\xafdes. Les golfes consten de tres finestres geminades quadrangulars. Tot \xc3\xa9s rematat per una barana que rodeja el terrat, on s'observa una torre de planta poligonal amb els angles aplanats. Aquest edifici \xc3\xa9s la part origin\xc3\xa0ria i m\xc3\xa9s antiga del conjunt format pel n\xc3\xbam. 5 i el n\xc3\xbam. 7.\n_START_SECTION_\nJuss\xc3\xa0, 7\n_START_PARAGRAPH_\nEdifici de quatre plantes separades per cornises. Els baixos tenen dues portes d'arc rebaixat i una finestra quadrada al mig. El pis noble consta de tres portes balconeres amb barana de ferro i porticons de fusta. El segon pis t\xc3\xa9 tres finestres rectangulars i l'\xc3\xbaltim presenta tres finestres geminades. Tota la fa\xc3\xa7ana queda rematada per una cornisa. La casa fou comprada i unida amb la del costat (n\xc3\xbam. 5), per la qual cosa les seves fa\xc3\xa7anes s\xc3\xb3n molt semblants.\n_START_SECTION_\nJuss\xc3\xa0, 9\n_START_PARAGRAPH_\nL'edifici est\xc3\xa0 format per tres plantes separades per cornises que distribueixen la fa\xc3\xa7ana en tres franges de desiguals dimensions que es van empetitint a mesura que ens acostem a l'\xc3\xbaltima planta. Els baixos presenten una gran portalada d'arc de mig punt on podem veure la data de 1906. El pis noble t\xc3\xa9 un balc\xc3\xb3 central amb barana de ferro i una finestra a cada banda. Les golfes tenen dues finestres al mig. Tot l'edifici \xc3\xa9s rematat per una cornisa."